***VIDES KONSULTATĪVĀ PADOME***

Biedrība „Baltijas Vides forums”, nodibinājums „LatvijasDabas fonds”, nodibinājums „Vides Izglītības fonds”, nodibinājums „Pasaules Dabas fonds”, biedrība „Latvijas Ornitoloģijas biedrība”, biedrība „Vides fakti”, nodibinājums „Ķemeru Nacionālā parka fonds””, biedrība „Vides aizsardzības klubs”,  biedrība „Latvijas Makšķernieku asociācija”, biedrība „Latvijas ezeri”, biedrība „Zaļā brīvība”, biedrība „Ekodizaina kompetences centrs”, biedrība „Vides vārds” , biedrība „Latvijas Botāniķu biedrība, biedrība „Latvijas Biškopības biedrība”, ,Purvu un ezeru izpētes centrs, biedrība „Latvijas Atkritumu saimniecības asociācija”, biedrība „Baltijas krasti”, biedrība „Zero Waste Latvija”, biedrība „Latvijas Vides pārvaldības asociācija”., nodibinājums “Teiču dabas fonds”.

**Rīga, Peldu iela 26/28, LV-1494**

17.06.2022.

Nr.1-22

### Vides aizsardzības un reģionālās attīstības ministrijai

### pasts@varam.gov.lv

kopijas**: Rīgas domei**

 riga@riga.lv

**Ropažu novada domei**

novada.dome@ropazi.lv

**Vides pārraudzības valsts birojam**:

 pasts@vpvb.gov.lv

*Par atkritumu sadedzināšanas iekārtas būvniecības blakus TEC-2,*

*projekta sabiedrisko apspriešanu*

Vides konsultatīvā padome (turpmāk - VKP) uzskata par nepieciešamu atkārtot un paplašināt sākotnējo sabiedrisko apspriešanu atkritumu sadedzināšanas iekārtas būvniecībai Rīgas pilsētas tiešā tuvumā.

VKP atbilstošo jomu eksperti ir iepazinušies ar Ropažu novada pašvaldības mājaslapā 07.06.2022. publicēto paziņojumu par ietekmes uz vidi novērtējuma procedūras piemērošanu SIA “Vides resursu centrs” paredzētajai darbībai - “jaunas klimata neitrālas koģenerācija stacijas būvniecībai” Dreiliņos, Stopiņu pagastā, Ropažu novadā, kadastra Nr. 8096 002 0186 un 8096 002 0185.

Vēršam Vides aizsardzības un reģionālās attīstības ministrijas (turpmāk -VARAM) uzmanību, ka publicētais paziņojums nesatur pilnu darbības aprakstu (tai skaitā informāciju par ietekmei pakļautajām teritorijām – arī Rīgas pilsētas teritoriju), kā noteikts Latvijas Ministru kabineta 2015. gada 13. janvāra noteikumu Nr. 18. "Kārtība, kādā novērtē paredzētās darbības ietekmi uz vidi un akceptē paredzēto darbību" 24.5. apakšpunktā. Turklāt paziņojumā nav norādīts ne paredzētā kurināmā veids, ne plānotais atkritumu sadedzināšanas apjoms.

VKP aicina ievērot visus normatīvo aktu nosacījumus attiecībā uz iesnieguma un paziņojuma saturu. Ņemot vērā Valsts kontroles konstatētās problēmas atkritumu apsaimniekošanā, saistībā ar prognozēto atkritumu daudzumu, VKP uzskata par nepieciešamu vienlaicīgi ar atkritumu sadedzināšanas iekārtas ietekmes uz vidi novērtējumu, vērtēt arī ietekmi uz ilgtspēju un sociāli-ekonomisko attīstību. VKP norāda, ka plānotos vides aizsardzības tehnoloģiskos risinājumus, vides riskus un paredzētās darbības provizoriskās pilnās sabiedriskās izmaksas nepieciešams detāli izvērtēt pēc iespējas agrākā paredzētās darbības plānošanas stadijā.

Ņemot vērā jaunas koģenerācija stacijas būvniecības potenciālo ietekmi uz Rīgas pilsētas teritoriju, VKP iebilst pret A kategorijas piesārņojošās darbības objekta sākotnējo sabiedrisko apspriešanu tikai Ropažu novadā, kur teritoriāli atradīsies iekārta. VKP uzskata par nepieciešamu sākotnējās apspriešanas termiņu pagarināt, nodrošinot Rīgas iedzīvotāju informēšanu par paredzēto darbību un tās iespējamo ietekmi - galvenokārt uz gaisa kvalitāti Rīgas reģionā, un prognozējamo ietekmi uz Rīgas pilsētas iedzīvotāju komunālo pakalpojumu tarifiem, kā arī iespējamos riskus ūdens videi.

Ar cieņu,

Vides konsultatīvās padomes priekšsēdētājs  Juris Jātnieks

Sagatavoja: Jānis Sprūds, 29418761

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU